Talaaq K Masa'il 






Talaaq K Masa'il 


INDEX 


1. TALAAQ Kl KARAHAT 

2. TALAAQ QURAN MAJEED Kl ROSHNI MEIN 

3. TALAAQ Kl IQSAAM 

• MASNOON TALAAQ 

• GAIR MASNOON TALAAQ 

• BAATIL TALAAQ 

4. TALAAQ KA TAREEQA 

5. TALAAQ MEIN JAYEZ UMOOR 

6. BAIK WAQT (EK SAATH) TEEN TALAAQEY PENA 

7. KHULA K MASA'IL 

8. LA'AAN K AHKAAM 

9. ZAHAAR K AHKAAM 

10. El LA K MASA'IL 

11. IDDAT K MASA'IL 

12. AURAT K NAAN NAFQA K MASA'IL 


2 


Talaaq K Masa'il 


Bismillahirrahamanirraheem 


Shuru Allah ka naam le kar jo bada meharbaan aur nihayat raham wala hai. 


TALAAQ KI KARAHAT 

HANSI, MAZAAK, GUSSA YA SANJEEDGI MEIN SE HAR HAALAT MEIN Dl GAYI 
TALAAQ WAQEY HO JAATI HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya: "Teen cheezo mein sanjeedgi, aur hansi mazaak mein kahi gayi 
baat waqey ho jaati hai pehli cheez nikah, doosri cheez talaaq aur teesri cheez 
ruju". (Sahih Sunan Tirmizi Hadees no. 944) 


BILA WAJAH TALAAQ KA MUTAALBA KARNE WALI AURAT JANNAT KI 
KHUSHBOO TAK NAHI PAYEGI 

Hazrat Sobaan Razi Allahu Anhu se riwayat hai k Rasool Allah Sallallahu Alaihi Wa 
Sallam ne farmaya "Jis aurat ne apne shohar se bila wajah talaaq maangi us par 
jannat ki khusboo haraam hai". (Sahih Sunan Tirmizi Hadees no. 948) 


BILA UZR KHULA TALAB KARNE WALI AURAT MUNAFIQ HAI 

Hazrat Sobaan Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "(bila wajah) khula hasil karne wali auratey munafiq hai". 
(Sahih Sunan Tirmizi Hadees no. 948) 

Khula ki wazahat In Sha Allah aagey ayegi. 

BILA SABAB BEEWI KO TALAAQ DENA BAHUT BADA GUNAH HAI 

Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya "Allah k nazdeek ye bahut bada gunah hai k ek aadmi kisi 
aurat se nikah karley aur phir jab apni zaroorat poori karley to use talaaq de de 
aur uska mehar bhi ada na kare". (Mustadrak E Haakim, Silsila Ahadees E Saheeya 
Hadees no. 999) 


TALAAQ LENE K LIYE BEEWI KO SHOHAR K KHILAAF BHADKAANEY WALA SHAKS 
RASOOL ALLAH SALLALLAHU ALAIHI WA SALLAM KA NA-FARMAAN HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Wo shaks hum mein se nahi jo kisi aurat ko uske shohar k 
khilaaf bhadkaaye ya gulaam ko uske maalik k khilaaf bhadkaaye". (Sahih Sunan 
Abu Dawood Hadees no. 1906) 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Koi aurat apni behan (sookan) ki talaaq ka mutaalba na kare 
sookan ka hissa bhi khud le sakey (aur uski jagah khud) nikah karley is liye k jo uski 
qismat mein likha hai usey mil jayega". (Sahih Sunan Abu Dawood Hadees no. 
1908) 


MIYA BEEWI KO JUDA KARNA IBLEES KA SABSE ZAYADA PASANDEEDAH FA’AL 
HAI 

Hazrat Jabir Razi Allahu Anhu kehte hai Rasool Allah Sallallahu Alaihi Wa Sallam ne 
farmaya "Iblees (shaitaan) ka takht paani par hai waha se wo apne lashkar (dunya 
mein fasaad barpaa karne k liye) bhejta hai, iblees ko sabse zayada mehboob wo 
shaitaan hota hai jo sabse bada fitna barpaa kare (jab shaitaan wapis aa kar apne 
kaarnamey batatey hai to) ek kehta hai "mene falah falah kaarnama sar-anjaam 

diya hai" iblees kehta hai "tooney kuch bhi nahi kiya" phir doosra shaitaan aata 
hai wo kehta hai "mein falah beewi k pichey pada raha hatta k dono mein alhaidgi 
kara di" iblees use apne paas (takht par) bitha leta hai aur kehta hai "tuney khoob 
(accha kaam) kiya". (Sahih Muslim Kitbus Sifaatul Munafiqeen) 


TALAAQ QURAN MAJEED KI ROSHNI MEIN 

DORAAN E HAIZ TALAAQ DENA MANA HAI 

GAIR HAMILA AUR MADKHOOLA AURAT KI TALAAQ KI IDDAT TEEN TAHRIYA 
TEEN HAIZ HAI BA-SHART K NABAALIG BACCHI (JISE ABHI HAIZ AANA SHURU NA 
HUA HO), YA AA'ISA (JISE ZAYADA UMAR KI WAJAH SE HAIZ AANA BAND HO 
GAYA HO) YA WAFAAT SHUDA SHOHAR WALI AURAT NA HO 

RAJI'E TALAAQ HO TO DORAAN E IDDAT MEIN AGAR SHOHAR RUJU KANRA 
CHAHEY TO WALI KO US MEIN RUKAWAT NAHI DAALNI CHAHIYE 

AURATO AUR MARDO K HUQOOQ KI SHARI AUR QANOONI HAISIYAT EK JESI 
HAI, JIS TARAH AURATO PAR MARDO K HUQOOQ ADA KARNA WAJIB HAI USI 
TARAH MARDO PAR AURATO K HUQOOQ ADA KARNA WAJIB HAI 

RAJI'E TALAAQ MEIN IDDAT KHATAM HONE SE PEHLE PEHLE SHOHAR JAB 
CHAHEY RUJU KAR SAKTA HAI KHAWAH AURAT RAAZI HO YA NA HO 


"Jin aurato ko talaaq di gayi ho wo teen haiz aaney tak apne aapko rookey 
rakkhey aur unke liye ye jayez nahi hai k Allah ta'ala ne unke raham mein jo kuch 
khalk kiya hai use chipaaye unhe hargiz aesa nahi karna chahiye agar wo Allah aur 
yaum e aakhirat par emaan rakhti hai agar unke shohar taalluqaat durust kar lene 
par aamaada ho to wo is iddat k doraan mein unhe phir apni zojiyat mein wapas 
lene k haqqdaar hai, aurato k liye ye bhi maroof tareeqey par wese hi huqooq hai 
jese mardo k un par, albatta mardo ko unpar darja hasil hai aur Allah ta'ala sab 
par gaalib hai aur hikmat wala hai". (Surah Baqarah Surah no. 2 Ayat no. 228) 

Wazahat: 1. Yaad rahey hamila ki iddat wazey hamal hai, gair madkhoola 
mutallaqa ki koi iddat nahi wo talaaq k fauran baad doosra nikah kar sakti hai jin 
aurato ko budhapey ki wajah se haiz aana band ho gaya ho unki iddat teen maah 
hai. 

2. Raham mein khalk ko na chipaaney ka matlab ye hai k talaaq k baad aurat ko 
jitne haiz aaye wo sach sach bataane chahiye masalan agar koi aurat khud bhi ruju 
karne ki khawahish-mand ho to teen haiz guzarne k ba-wajood ye keh de k ek ya 
do haiz aaye hai ya agar khud aurat ruju karna pasand na karti ho to ek ya do haiz 
aane par hi keh de k teen haiz aa chukey hai, aesa karne se mana farmaya gaya 
hai, iska doosra matlab hamal ka mojood hona ya na hona bhi ho sakta hai. 


RAJI'E TALAAQ (WO TALAAQ JISKE BAAD RUJU KARNE KI IJAZAT HAI) K MOUQEY 
SAAR I ZINDAGI MEIN SIRF DO HI HAI 

TEESRI TALAAQ JISE TALAAQ BAA'IN KAHA JATA HAI, K BAD RUJU KA HAQQ 
BAAQI NAHI REHTA BALKEY MIYA BEEWI MEIN MUSTAQIL ALHAIDGI HO JAATI 
HAI 

TAQAAQ DENE K BAAD AURAT KO DIYA HUA MEHAR YA DOOSRA SAMAAN 
WAPAS NAHI LENA CHAHIYE 

AGAR KOI MUTALLAQA KHATOON DOOSRA NIKAH KARLE AUR DOOSRA 
SHOHAR SOHBAT K BAAD APNI AZAAD MARZI SE USEY TALAAQ DE TO 
MUTALLAQA KHATOON IDDAT GUZAANE K BAAD PEHLE SHOHAR SE NIKAH KAR 
SAKTI HAI 


"Agar (kisi shohar ne apni beewi ko teesri) talaaq di to wo aurat phir uske liye 
halaal na hogi ilia ye k uska nikah kisi doosre shaks se hua aur wo use (azaad marzi 
se) talaaq de tab agar pehla shohar aur ye (mutallaqa) aurat dono ye khayaal 
karey k hudood e ilahi par qayam rahenge to unke liye ek doosre ki taraf ruju kar 
lene mein koi maza'iqa nahi ye Allah ki muqarrar kardah hadey hai jinhey wo (in) 

loogo ki hidayat k liye wazey kar raha hai (jo uski hadoo ko toodne ka anjaam) 
jaantey hai". (Surah Baqarah Surah no. 2 Ayat no. 230) 


AGAR MARD CHAHEY TO AURAT KO AZ'DAWAAJI ZINDAGI KHATAM KARNE KA 
IKHTIYAAR DE SAKTA HAI IS SOORAT MEIN AURAT KA FAISLA QATEY TAUR PAR 
NAFIZUL-AMAL HOGA 


"Ae Nabi! apni beewiyo se kaho agar turn dunya aur uski zeenat chahti ho to aao 
mein tumhey kuch de dila kar bhaley tareeqey se rukhsat kardu agar turn Allah 
aur uske Rasool Sallallahu Alaihi Wa Sallam aur daar e aakhirat ki taalib ho to 
jaanle k turn mein se jo naikokaar hai Allah ne unke liye bada ajr tayyar kar rakkha 
hai". (Surah Ahzaab Surah no. 33 Ayat no. 28) 


MIYA BEEWI K DARMIYAAN JHAGDEY KI SOORAT MEIN SHARI'E ADALAT MEIN 
JAANE SE PEHLE APNE APNE KHANDAAN MEIN SE EK EK NAIK AUR MAAMLA 
FAHAM AADMI KO BATAUR SAALIS MUQARRAR KARKE MUSALIHAT KARNE KA 
HUKM HAI 


"Aur agar turn loogo ko miya beewi k taalluqaat bigad jaane ka andesha ho to ek 
saalis mard k rishtedaaro mein se aur ek saalis aurat k rishtedaaro mein se 
muqarrar karo, wo dono (saalis ya zojain) islaah karna chahenge to Allah ta'ala 
unke darmiyaan muwafiqat ki soorat paida farma dega Allah sab kuch jaanta hai 
aur bakhabar hai". (Surah Nisa Surah no. 4 Ayat no. 35) 


EK SE ZAAYID BEEWIYA RAKHNE WALE SHOHAR SE AGAR KISI BEEWI KO KISI 
WAJAH SE BADSALOOKI AUR BE-RUKHI KA KHATRA HO AUR WO BEEWI APNE 
HUQOOQ CHOOD KAR APNE SHOHAR K SAATH ZINDAGI BASAR KARNE PAR 
AAMAADA HO TO SHOHAR KO USE TALAAQ NA DENE KI TARGEEB DILAANI 
CHAHIYE 

MIYA BEEWI K DARMIYAAN BIGAAD Kl SOORAT MEIN EK DOOSRE K SAATH 
PARHAIZGAARI KA TARZ AMAL IKHTIYAAR KARNE KA HUKM DIYA GAYA HAI 

"Jab kisi aurat ko apne shohar se badsalooki ya be-rukhi ka khatra ho to koi 
mazaika nahi agar miya aur beewi (kuch huqooq ki kami aur baishi par) aapas 
mein sulah karley, sulah beharhaal (alhaidgi se) behtar hai, nafs tang-dili ki taraf 
jald mayil ho jaate hai lekin agar turn loog ehsaan se paish aao aur parhaizgaari se 
kaam lo, to yaqeen rakkho Allah tumhare is (naik) tarz amal se be-khabar na 
hoga". (Surah Nisa Surah no. 4 Ayat no. 128) 

Wazahat: Aurat ki tang dili ye hai k beemari, budhapey ya badsoorati k bawajood 
mard se usi muhabbat aur ragbat ka taqaaza kare jo sehat-mand jawaan ya 
khoobsurat beewi k liye ho sakti hai, mard ki tang dili ye hai k nayi shadi k baad 
pehli beewi k zayaya se zayada huqooq kam karne ki koshish kare aur is majboori 
(beemari, budhapa ya badsoorati) se najayez faida uthaye. 


TALAAQ DENA SIRF MARD KA IKHTIYAAR HAI AURAT KA NAHI 

SOHBAT SE QABL AGAR KOI MARD APNI BEEWI KO TALAAQ DE DE TO AURAT 
PAR KOI IDDAT NAHI, TALAAQ K FAURAN BAAD AURAT DOOSRA NIKAH KAR 
SAKTI HAI 

SOHBAT SE QABL Dl GAYI TALAAQ MEIN HAQQ RUJU BAAQI NAHI REHTA 

"Ae loogo, jo emaan laye ho! jab turn momin aurato se nikah karo aur phir unhe 
haath lagane se pehle talaaq de do to tumhari taraf se unpar koi iddat nahi jiske 
poora karne ka turn mutaalba kar sako lihaza unhe kuch maal do aur bhaley 
tareeqey se rukhsat karo". (Surah Ahzaab Surah no. 33 Ayat no. 49) 


GUSSEY MEIN BILA SOOCHEY SAM J HEY TALAAQ DENA MANA HAI 
DORAAN E HAIZ TALAAQ DENA MANA HAI 

JIS TAHAR MEIN AURAT SE SOHBAT Kl HO US MEIN TALAAQ DENA MANA HAM 
BAIK WAQT TEEN TALAAQEY DENA MANA HAI 

TALAAQ DENE K BAAD IDDAT Kl MUDDAT KA SAHIH SHUMAAR KARNA ZAROORI 
HAI 

RAJI'E TALAAQ K BAAD AURAT KO IDDAT POORI HONE TAK SHOHAR K GHAR 
PAR HI REHNA CHAHIYE 

DOORAAN E IDDAT RAJI'E TALAAQ WALI AURAT KA NAAN WA NAFQA MARD K 
ZIMMEY WAJIB HAI 

TALAAQ K MUAMLEY MEIN ALLAH TA'ALA K AHKAAM Kl KHILAF WARZI KARNE 
WALA FAREEQ ZAALIM HAI 

"Ae Nabi! jab turn loog aurato ko talaaq do to unhe unki iddat k liye talaaq diya 
karo aur iddat k zamaney ka theek theek shumaar karo aur Allah se daro jo 
tumhara rabb hai (zamana e iddat mein) na turn unhe unke gharo se nikaalo na 
wo khud nikley ilia ye k wo kisi sareeh buraayi ki murtakib ho ye Allah ki muqarrar 
kardah hadey hai aur jo koi Allah ki hadoo se tajawuz karega wo apne uper khud 
zulm karega turn unhe jaantey shayad is (raji'e talaaq) k baad Allah ta'ala 
(muwafiqat ki) koi soorat paida farma de". (Surah Talaaq Surah no. 65 Ayat no. 1) 


NIKAH K BAAD AGAR SOHBAT KARNE SE PEHLE JAB K MEHAR BHI ABHI 
MUQARRAR NA HUA HO, KOI SHAKS APNI BEEWI KO TALAAQ DE TO US PAR 
MEHAR ADA KARNA WAJIB NAHI ALBATTA APNI ISTATA'AT K MUTABIQ AURAT 
KO KUCH NA KUCH HADIYA DENA CHAHIYE 


"Turn par kuch gunah nahi agar apni aurato ko talaaq de do qabl iske k haath 
lagaane ki noobat aaye ya mehar muqarrar ho is soorat mein unhe kuch na kuch 
dena zaroor chahiye khush-haal aadmi apni istata'at k mutabiq aur gareeb aadmi 
apni istata'at k mutabiq maroof tareeqey se de ye naik loogo par laazim hai". 
(Surah Baqarah Surah no. 2 Ayat no. 236) 

NIKAH K BAAD AGAR SOHBAT KARNE SE PEHLE JABKEY MEHAR TEY HO CHUKA 
HO KOI SHAKS APNI BEEWI KO TALAAQ DE DE TO US PAR NISF MEHAR ADA 
KARNA WAJIB HAI 

"Aur agar tumne haath lagaane se pehle talaaq di ho lekin mehar muqarrar kiya ja 
chuka ho to is soorat mein nisf mehar dena hoga ye aur baat hai k aurat darguzar 
se kaam ley (aur mehar na ley) ya wo mard jiske haath mein aqd nikah hai 
darguzar se kaam ley (aur poorey ka poora mehar de de) aur turn (yaani mard) 
narmi se kaam lo to ye taqwa k zayada qareeb hai baa’hami muamalaat mein 
fayyazi k tarz amal ko na bhoolo beshak jo kuch turn loog karte ho Allah use dekh 
raha hai". (Surah Baqarah Surah no. 2 Ayat no. 237) 


TALAAQ KI IQSAAM 

TALAAQ KI TEEN IQSAAM HAI 

1. MASNOON TALAAQ 

2. GAIR MASNOON TALAAQ 

3. BAATIL TALAAQ 


1. MASNOON TALAAQ 

HAIZ SE PAAK HONE K BAAD JAB K BEEWI SE SOHBAT NA KI HO, HAALAT E 
TAHAR MEIN BEEWI KO EK TALAAQ DENI CHAHIYE, DORAAN E IDDAT BEEWI KO 
APNE SAATH GHAR MEIN RAKH KAR USKA NAAN WA NAQFA ADA KARNA 
CHAHIYE, YE MASNOON TALAAQ HOGI 

Hazrat Abdullah bin Umar Razi Allahu Anhu se riwayat hai k unhone ahad e Nabwi 
Sallallahu Alaihi Wa Sallam mein apni beewi ko haalat e haiz mein talaaq di to 
Hazrat Umar bin Khattab Razi Allahu Anhu ne is baare mein Rasool Allah Sallallahu 
Alaihi Wa Sallam se daryaft kiya to Aap Sallallahu Alaihi Wa Sallam ne farmaya 
"Abdullah ko hukm do k wo apni beewi se ruju kare phir use chood de yaha tak k 
wo haiz se paak ho jaye phir haiz aaye aur phir paak ho phir sohbat kiye bagair 
chahey to (use apne nikah mein) rookey rakkhey chahey to talaaq de aur yahi wo 
iddat hai jiske hisaab se Allah ta'ala ne aurato ko talaaq dene ka hukm diya hai". 
(Sahih Muslim Kitabut Talaaq) 


2. GAIR MASNOON TALAAQ 


DORAAN E HAIZ AURAT KO TALAAQ DENA GAIR MASNOON HAI 

JIS TAHAR MEIN JIMA KIYA HO US TAHAR MEIN TALAAQ DENA GAIR MASNOON 
HAI 

Hazrat Abdullah bin Umar Razi Allahu Anhu farmate hai talaaq e masnoon ka 
tareeqa ye hai k aadmi halat e tahar mein jima k bagair talaaq de. (Sahih Sunan 
Ibne Maja Hadees no. 1640) 

Wazahat: Gair masnooon talaaq, sunnat k mutabiq na honey k bawajood waqey 
ho jaati hai, lekin talaaq dene wala gunah ka murtakib hota hai. 

3. BAATIL TALAAQ 


NIKAH SE PEHLE TALAAQ DENA BAATIL HAI 

Hazrat Ali bin Abu Taalib Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Nikah se pehle talaaq nahi hai". (Sahih Sunan Ibne 
Maja Hadees no. 1668) 


ZABARDASTI DILAAYI GAYI TALAAQ BAATIL HAI 

Hazrat Abuzarr Razi Allahu Anhu kehte hai Rasool Allah Sallallahu Alaihi Wa Sallam 
ne farmaya "Allah ta'ala ne meri ummat se khata bhool aur jabar (yaani zabardasi) 
ki halat mein kiya hua kaam maaf farma diya hai". (Sahih Sunan Ibne Maja Hadees 
no. 1662) 


NA-BAALIG, MAJNOON AUR MADHOOSH KI TALAAQ BAATIL HAI 

Hazrat Ayesha Razi Allahu Anha se riwayat hai k Rasool Allah Sallallahu Alaihi Wa 
Sallam ne farmaya "Teen aadmi shar'i ahkaam k paaband nahi 

1. Sooya hua jaagne tak 

2. Na-baalig baalig hone tak 

3. Deewana aqal sahih hone tak". (Sahih Sunan Ibne Maja Hadees no. 1660) 

DIL MEIN Dl GAYI TALAAQ WAQEY NAHI HOTI JAB TAK ZUBAAN SE ALFAAZ ADA 
NA KIYE JAYE 

Hazrat Abu Hurairah Razi Allahu Anhu se riwayat hai k Rasool Allah ne farmaya 
"Allah ta'ala ne meri ummat ko un k dil mein aane wali baato ko maaf farma diya 
hai jab tak wo us par amal na kare". (Sahih Sunan Ibne Maja Hadees no. 1659) 


RISHTA AZWAAJ MEIN MUNSALIK BEEWI KO HI TALAAQ Dl JA SAKTI HAI GAIR 
BEEWI PAR TALAAQ WAQEY NAHI HOTI 

Hazrat Umar bin Shuyeb Razi Allahu Anhu apne baap se aur wo apne dada se 
riwayat karte hai k Rasool Allah Sallallahu Alaihi Wa Sallam ne farmaya "Jls (aurat) 
ka insaan malik hi nahi use talaaq nahi de sakta (yaani jiski wo beewi hi nahi hai 
usey talaaq nahi de sakta)". (Sahih Sunan Ibne Maja Hadees no. 1666) 


TALAAQ KA TAREEQA 

HAIZ SE PAAK HONE K BAAD HALAAT E TAHAR MEIN EK TALAAQ DENE CHAHIYE 
JIS TAHAR MEIN TALAAQ DENI HO US TAHAR MEIN JIMA NAHI KARNA CHAHIYE 

Hazrat Abdullah bin Umar Razi Allahu Anhu farmate hai talaaq masnoona ka 
tareeqa ye hai k aadmi haalat e tahar mein jima k bagair talaaq de. (Sahih Sunan 
Ibne Maja Hadees no. 1640) 


RAJI'E TALAAQ Kl IDDAT K DORAAN BEEWI KO APNE SAATH GHAR MEIN 
RAKHNA CHAHIYE 

RAJI'E TALAAQ Kl IDDAT K DORAAN BEEWI KA NAAN WA NAFQA SHOHAR K 
ZIMMEY WAJIB HAI 

"Aurato ko (zamana e iddat mein) usi jagah rakkho jaha turn rehte ho jesi kuch bhi 
jagah tumhey mayassar ho, aur tang karne k liye aurato ko mat sataao phir agar 
wo tumhare (bacche ko) doodh pilaaye to unki ujrat unhey do aur bhaley 
tareeqey se (ujrat ka maamla) baahami gaft wa shaneed se tey karlo lekin agar 
tumney (ujrat tey karne mein) ek doosre ko tang kiya to bacchey ko koi aur aurat 
doodh pila legi". (Surah Talaaq Surah no. 65 Ayat no. 6) 


EK WAQT MEIN SIRF EK HI TALAAQ DENI CHAHIYE 

IDDAT TALAAQ (TEEN HAIZ) GUZARNE K BAAD MIYA BEEWI MEIN MUSTAQIL 
ALHAIDGI HOJAYEGI 

Hazrat Abdullah bin Umar Razi Allahu Anhu farmate hai k sunnat talaaq ye hai k 
shohar apni beewi ko har tahar mein sirf ek talaaq de jab aurat teesri martaba 
tahar hasil kare to use talaaq de uske baad jo haiz aayega us par iddat khatam ho 
jayegi. (Sahih Sunan Ibne Maja Hadees no. 1642) 


TALAAQ MEIN JAYEZ UMOOR 

NIKAH K BAAD JIMA SE QABL TALAAQ DENA JAYEZ HAI 

"Turn par koi gunah nahi agar turn aurato ko haath lagaane se pehle ya mehar 
muqarrar kanre se pehle talaaq de do is soorat mein unhey kuch na kuch dena 
zaroor chahiye khush-haal aadmi apni istata'at k mutabiq aur gareeb aadmi apni 
istata'at k mutabiq maroof tareeqey se de". (Surah Baqarah Surah no. 2 Ayat no. 
236) 

MASH ROOT YA MUALLAQ TALAAQ DENA JAYEZ HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Musalmaan apni sharto ko poora karey". (Sahih Sunan Abu 
Dawood Hadees no. 3063) 

Wazahat: Mashroot talaaq ye hai k shohar apni beewi se is qism k alfaaf kahey 
"agar tu ghar se nikli to tujhe talaaq hai" aesi talaaq, talaaq e mashroot ya talaaq 
e muallaq kehlaati hai jo shart poori honey par waqey ho jaati hai. 


TALAAQ K LIYE BEEWI KO IKHTIYAAR DENA JAYEZ NAHI 

Hazrat Ayesha Razi Allahu Anha farmati hai Rasool Allah Sallallahu Alaihi Wa 
Sallam ne hamey ikhtiyaar diya aur humne (talaaq k muqaabaley mein) Nabi 
Sallallahu Alaihi Wa Sallam ko pasand kiya chunanchey Aap Sallallahu Alaihi Wa 
Sallam ne (apne in alfaaz ko) talaaq shumaar nahi kiya. (Sahih Sunan Abu Dawood 
Hadees no. 1929) 

Wazahat: Agar shohar beewi se kahey agar tu chahey to tujhey mere saath rehne 
ya alag hone ka ikhtiyaar hai aur wo talaaq ikhtiyaar kare to use talaaq ho jayegi 
warna nahi. 


DORAAN E HAMAL TALAAQ DENA JAYEZ NAHI 

Hazrat Abdullah bin Umar Razi Allahu Anhu se riwayat hai k unhone apni beewi ko 
haalat e haiz mein talaaq di Hazrat Umar Razi Allahu Anhu ne Nabi E Akram 
Sallallahu Alaihi Wa Sallam se is ka zikr kiya to Aap Sallallahu Alaihi Wa Sallam ne 
irshad farmaya "Abdullah se kaho k ruju kare phir use talaaq de khawah paak ho 
ya hamila ho". (Sahih Sunan Ibne Maja Hadees no. 1643) 

BAIK WAQT (EK SAATH) TEEN TALAAQEY DENA 

BAIK WAQT TEEN TALAAQEY DENA KHILAAF E SUNNAT HAI 

BAIK WAQT TEEN TALAAQEY DENE SE EK HI TALAAQ WAQEY HOTI HAI 

HAZRAT UMAR FAROOQ RAZI ALLAHU ANHU NE APNE AHAD E KHILAFAT K 
KUCH ARSA BAAD BAIK WAQT Dl GAYI TEEN TALAAQEY TEEN TALAAQO KO 
SAZA K TAUR PAR TEEN TALAAQEY HI NAFIZ FARMAYA THA 

Hazrat Abdullah bin Abbas Razi Allahu Anhu farmate hai Nabi E Akram Sallallahu 
Alaihi Wa Sallam k zamaney mein aur Hazrat Abu Bakr Siddequi Razi Allahu Anhu k 
zamana e khilafat mein aur Hazrat Umar Farooq Razi Allahu Anhu k zamana e 
khilafat mein do saal tak baik waqt di gayi teen talaaqey ek hi shumaar ki jaati thi, 
Hazrat Umar bin Khattab Razi Allahu Anhu ne kaha "Jis cheez mein loogo ko 
(soochne samajhne k liye) mohlat di gayi thi loogo ne us baarey mein jald-baazi se 
kaam lena shuru kar diya hai (jo khilaaf e sunnat hai) lihaza ayindah hum (saza k 
taur par) baik waqt di gayi teen talaaqo ko teen hi nafiz karengey" chunanchey 
(uske baad) Hazrat E Umar Razi Allahu Anhu ne apna faisla naafiz farma diya. 
(Sahih Muslim Kitabut Talaaq) 


KHULA K MASA'IL 

JO AURAT APNE SHOHAR KO NAPASAND KARTI HO WO KUCH MUAWAZA DE 
KAR SHOHAR SE ALHAIDGI HASIL KAR SAKTI HAI, SHARIYAT MEIN ISE KHULA 
KEHTE HAI 

KHULA HASIL KARNE K LIYE DARJ ZAIL SHARA'IT KA HONA ZAROORI HAI 
1. NAPASANDEEDGI KA IZHAAR AURAT KI TARAF SE HONA 

2. NAPASANDEEDGI IS HADD TAK HONA K ALHAIDGI NA HONE Kl SORAT MEIN 
HUDOODULLAH K TOODNE KA KHATRA HO 

KHULA KA MAAMLA MIYA BEEWI YA UNKE KHAWIND K DARMIYAAN BAAHAMI 
IFHAAM WA TAFHEEM SE TEY NA HO SAKEY TO AURAT SHARI ADALAT Kl TARAF 
RUJU KARSAKTI HAI 

KHULA K UYE AURAT SE LIYA JAANE WALA MUAWAZA KAM WA BAISH MEHAR 
K BARABAR (YA JITNA BHI KAM HO SAKE) HONA CHAHIYE 

KHULA MEIN SIRF EK TALAAQ SE MIYA BEEWI MEIN MUKAMMAL ALHAIDGI 
WAQEY HO JAATI HAI, AGAR SHOHAR TALAAQ NA DE TO SHARI ADALAT NIKAH 
FISK KARNE KA HUKM JAARI KAR SAKTI HAI 

"Talaaq do baar hai phir ya to aurat ko seedhi tarah rook liya jaye ya bhaley 
tareeqey se use rukhsat kar diya jaye aur rukhsat karte hue tumhare liye jayez 
nahi k jo kuch turn unhe de chukey ho usmein se kuch wapas lo albatta ye soorat 
mutshana hai k zojain ko Allah k hudood par qayam na reh sakne ka andeesha ho 
aesi soorat mein agar tumhey ye khauf ho k wo dono hudood e ilahi par qayam na 
reh sakengey to un dono k darmiyaan ye maamla tey ho jaane mein koi maza'ika 
nahi k aurat apne shohar ko kuch muawaza de kar alhaidgi hasil karley ye Allah ki 
muqarrar kardah hadey hai unse tajawuz na karo aur jo loog hudood e ilahai se 
tajawuz karey wahi zalim hai". (Surah Baqarah Surah no. 2 Ayat no. 229) 

Hazrat Abdullah bin Abbas Razi Allahu Anhu se riwayat hai k Hazrat Saabit bin Qais 
Razi Allahu Anhu ki beewi Nabi E Akram Sallallahu Alaihi Wa Sallam ki khidmat 
mein hazir hui aur arz kiya "Ya Rasool Allah Sallallahu Alaihi Wa Sallam! mein 
Saabit bin Qais Razi Allahu Anhu ki deendaari aur akhlaaq mein aib (kami ya 
burayi) nahi nikaalti balkey mujhe musalmaan ho kar shohar ki nashukri k gunah 
mein mubtala hona pasand nahi" Rasool Allah Sallallahu Alaihi Wa Sallam ne us se 
daryaft farmaya "Kya turn Saabit ka (mehar mein) diya hua baag wapas karne ko 
tayyar ho?" aurat ne arz kiya "Han" chunanchey Nabi E Akram Sallallahu Alaihi Wa 
Sallam ne Hazrat Saabit bin Qais Razi Allahu Anhu ko hukm diya "apna baag wapas 
le lo aur use talaaq de do". (Sahih Bukhari Kitabul Khula) 

KHULA HASH KARNE WALI AURAT Kl ADALAT EK HAIZ HAI 

Hazrat Rabee binte maooz bin Afra Razi Allahu Anha se riwayat hai k unhone Nabi 
E Akram Sallallahu Alaihi Wa Sallam k zamaney mein apne shohar se khula liya to 
Nabi E Akram Sallallahu Alaihi Wa Sallam ne use hukm diya "k wo ek haiz iddat 
guzaarey". (Sahih Sunan Tirmizi Hadees no. 945) 

Wazahat: Khula ki iddat mein mard ko ruju ka haqq baaqi nahi rehta albatta iddat 
k baad mard aurat dono aapas mein nikah karna chahey to kar sakte hai. (Wallahu 
Aalam bis Sawaaab) 


BILA WAJAH KHULA LENE WALI AURATEY MUNAFIQ HAI 

Hazrat Sobaan Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya "(bila wajah) khula hasil karne wali auratey munafiq hai". 
(Sahih Sunan Tirmizi Hadees no. 948) 


JO MARD AURAT KO NAAN WA NAFQA ADA NA KAREY US SE AURAT KHULA 
LENA CHAHEY TO LE SAKTI HAI 


Hazrat Saeed bin Musayyab Razi Allahu Anhu farmate they k jab shohar k paas 
beewi ko dene k liye naan wa nafqa na ho to un dono k darmiyaan alhaidgi 
karwadi jaye. (Muatta Imam Malik Baab Jamey Talaaq) 


MARD APNI BEEWI SE JIMA K QABIL NA HO TO ILAAJ K LIYE EK SAAL Kl MOHLAT 
DENE K BAAD BEEWI HASB KHAWAHISH KHULA HASIL KAR SAKTI HAI 


Hazrat Saeed bin Musayyab Razi Allahu Anhu farmate hai jo shaks kisi aurat se 
nikah kare aur wo us se jima ki qudrat na rakhta ho to us mard ko ek saal ki 

mohlat (ilaaj k liye) di jayegi agar is arsa mein wo jima par qadir ho jaye to behtar 
warna beewi k darmiyaan alhaidgi karwadi jayegi. (Muatta Imam Malik) 


LA'AAN K AHKAAM 

MARD KO APNI BEEWI K BAARE MEIN ZINAKAARI KA YAQEEN HO TO US SE 
ALHAIDGI KA TAREEQA YE HAI K WO MARD SHARI ADALAT MEIN JA KAR CHAAR 
MARTABA KHUD GAWAHI DE K "MEIN ALLAH Kl QASAM KHA KAR GAWAHI 
DETA HU K YE AURAT ZAANIYA HAI" AUR PAANCHVI BAAR YUH KAHEY "AGAR 
MEIN JHOOTA HU TO MUJH PAR ALLAH Kl LAANAT HO" AGAR AURAT ZINA KA 
IQRAAR KAR LEY TO SHARI QANOON K MUTABIQ ADALAT USE SANGSAAR 
KARNE KA HUKM DEGI AGAR AURAT INKAAR KARE TO USE MANDARJA ZAIL 
ALFAAZ CHAAR MARTABA KEHNE PADENGEY "MEIN ALLAH Kl QASAM KHA KAR 
KEHTI HU K MARD JHOOTA HAI" AUR PAANCHVI BAAR YUH KAHE "AGAR MARD 
SACCHA HO TO MUJH PAR ALLAH KA GAZAB NAZIL HO" IS K BAAD DONO MIYA 
BEEWI MEIN ADALAT MUSTAQIL ALHAIDGI KARA DEGI, ISE SHARIYAT MEIN 
"LA'AAN" KEHTE HAI 


"Aur jo loog apni beewiyo par ilzaam lagaye aur unke paas khud unke apne siwa 
koi doosra gawah na ho to unmein se ek shaks ki gawahi (yuh hogi k wo) chaar 
martaba Allah ki qasam kha kar gawahi de k wo (apne ilzaam mein) saccha hai aur 
paanchvi baar yuh kahe k agar wo jhoota ho to us par Allah ki laanat ho, aurat se 
saza is tarah tall sakti hai k wo chaar martaba Allah ki qasam kha kar gawahi de k 
ye shaks jhoota hai aur paanchvi baar yuh kahe agar mard saccha ho to mujh par 
Allah ka gazab tootey". (Surah Noor Surah no. 24 Ayat no. 6-9) 


LA'AAN K BAAD MARD SE TOHMAT SAAQIT HO JAATI HAI AUR AURAT SE 
TOHMAT SAAQIT HO JAATI HAI 

LA'AAN SIRF SHARI ADALAT K ROO-BARU HI HO SAKTA HAI 

LA'AAN SE PEHLE QAAZI KO MARD WA AURAT DONO KO AETRAAZ E JURM Kl 
TARGEEB DILAANI CHAHIYE AGAR DONO MEIN SE KOI BHI AETRAAZ E JURM NA 
KARE TAB LA'AAN KARWANA CHAHIYE 

ZAATI ILM Kl BINA PAR QAAZI MUJRIM PAR HADD JAARI NAHI KAR SAKTA JAB 
TAK GAWAHI NA HO 

Hazrat Abdullah bin Abbas Razi Allahu Anhu se riwayat hai k Hilaal bin Umayya 
Razi Allahu Anhu ne Nabi E Akram Sallallahu Alaihi Wa Sallam ki khidmat mein 
apni beewi par Shareek bin Sahma k saath zina ki tohmat lagaayi Nabi E Akram 
Sallallahu Alaihi Wa Sallam ne farmaya "Gawah laao warna tumhari peeth (back) 
par hadd nafiz ki jayegi" Hilaal bin Umayya Razi Allahu Anhu ne arz kiya "Ya Rasool 
Allah Sallallahu Alaihi Wa Sallam! hum mein se jab koi apni beewi ko gair mard k 
saath zina karte hue dekhey to kya wo gawah talaash karne chala jaye?" Nabi E 
Akram Sallallahu Alaihi Wa Sallam ne dobaara yahi baat irshad farmayi "Gawah 
paish karo warna tumhari peeth (back) par hadd jaari hogi" Hilaal bin Umayya Razi 
Allahu Anhu ne arz kiya "Us zaat ki qasam! jisne Aapko haqq k saath mab'oos 
farmaya hai mein saccha hu aur Allah ta'ala zaroor aesi ayatey nazil farmayega 
jinse meri peeth (back) ko hadd se bacha lega" chunanchey Hazrat Jibraeel Alaihis 
Salaam ye aayatey le kar nazil hue "Wo loog jo apni beewiyo par tohmat lagaate 
hai" se le kar "agar wo saccha hai" tak (Surah Noor Surah no. 24 Ayat no. 6-10) 
(Ayaat nazil hone k baad) Hazrat Hilaal Razi Allahu Anhu aye aur la'aan kiya, Nabi 
E Akram Sallallahu Alaihi Wa Sallam ne (dono miya beewi ko mukhatib kar k) 
farmaya "Beshak Allah ta'ala jaanta hai turn dono mein se ek zaroor jhoota hai kya 
turn mein se koi ek (jo jhoota hai) tauba karta hai?" kisi ne tauba na ki aur aurat 
(la'aan k liye) khadi ho gayi usne chaar martaba gawahi di (k mard choota hai) aur 
paanchvi martaba gawahi dene lagi to loogo ne use rooka k paanchvi gawahi 
(Allah k gazab ko) wajib karne wali hai, (lihaza acchi tarah sooch lo) Hazrat 
Abdullah bin Abbas Razi Allahu Anhu kehte hai aurat ruk gayi aur hich-kichaane 
lagi humne gumaan kiya k wo (apne gunah ka) aetraaf kar legi lekin usne kaha 
"Mein apni qaum ko hamesha k liye ruswa nahi karna chahti" aur paanchvi gawahi 
de di (yaani agar mard saccha hai to mujh par Allah ka gazab tootey) Nabi E Akram 
Sallallahu Alaihi Wa Sallam ne irshad farmaya "is ka dhiyaan rakhna agar iske yaha 

surmagi aankho wala, moota pait wala aur bhari bhari pindliyo wala baccha hua to 
shareek ka hoga" chunanchey aesa hua (bacche k paidaish k baad) Rasool Allah 
Sallallahu Alaihi Wa Sallam ne farmaya "Agar Allah ki kitab ka qanoon la'aan na 
hota to mein (is aurat par) hadd jaari kar deta". (Sahih Bukhari, Mishkaatul 
Masabeeh Hadees no. 3307) 


LA'AAN K BAAD PAIDA HONE WALA BACCHA BAAP KI BAJAYE MAA SE 
MANSOOB KIYA JAYEGA 

Hazrat Abdullah bin Umar Razi Allahu Anhu se riwayat hai k Nabi E Akram 
Sallallahu Alaihi Wa Sallam ne ek mard aur aurat mein la'aan karwaya mard kehne 
laga aurat k han paida hone wala baccha mera nahi hai chunanchey Nabi E Akram 
Sallallahu Alaihi Wa Sallam ne dono ko alhaidah kar diya aur bacchey ka nasb 
aurat se laga diya. (Sahih Bukhari Kitabut Talaaq) 


LA'AAN K BAAD ALAG HONE WALA MARD AUR AURAT DOBARAH KISI BHI 
SORAT MEIN NIKAH NAHI KAR SAKTEY 

Hazrat Sahal bin Saad Razi Allahu Anhu farmate hai k mein Rasool Allah Sallallahu 
Alaihi Wa Sallam ki khidmat mein hazir tha tab se aapas mein la'aan karne wale 
mard aur aurat k baare mein ye sunnat jaari ho gayi k wo dobarah kabhi nikah 
nahi kar saktey. (Sahih Sunan Ibne Maja Hadees no. 1969) 


LA'AAN K BAAD MAA KI TARAF MANSOOB KIYA JAANE WALA BACCHA MAA KI 
WIRASAT HASIL KAREGA MAA BACCHEY KI WIRASAT HASIL KAREGI 

LA'AAN K BAAD MARD YA AURAT KO ZAANI KEHNE WALE PAR HADD JAARI 
HOGI 

LA’AAN KARNE WALE MARD AUR AURAT K HAN PAIDA HONE WALEY BACCHEY 
KO WALDUZZINA (HARAAMI BACCHA) KEHNE WALE PAR BHI HADD JAARI HOGI 

Hazrat Umar bin Shuyeb Razi Allahu Anhu apne baap se wo apne dada Razi Allahu 
Anhu se riwayat karte hai k Rasool Allah Sallallahu Alaihi Wa Sallam ne la’aan 
karne walo ki aulaad k baare mein ye faisla farmaya k "Maa aulaad ki aur aulaad 
maa ki waris hogi agar koi aurat ko zaniya kahega to usey 80 koodey mare jayenge 
aur jo aulaad ko walduzzina (haraami) kahega use bhi 80 koodey maare jayenge". 
(Nailul Autaar Kitabul La’aan) 


MARD AUR AURAT K DARMIYAAN JAB TAK LA’AAN NA HO TAB TAK BACCHA 
BAAP KI TARAF HI MANSOOB HOGA 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya "Baccha beewi wale ka hai aur zaani k liye patthar 
hai". (Sahih Sunan Nasayi Hadees no. 3258) 


ZAHAARKAHKAAM 

BEEWI KO MAA YA BEHAN KEH KAR APNE UPER HARAAM KAR LENA MANA HAI 
SHARAH MEIN USE ZAHAAR KEHTE HAI 

ZAHAAR KARNE SE BEEWI HAMESHA K LIYE HARAAM NAHI HOTI ALBATTA RUJU 
KARNE SE QABL KAFFARAH ADA KARNA ZAROORI HAI 

ZAHAAR KA KAFFARAH EK GULAAM AZAAD KARNA YA MUSALSAL DO MAAH K 
ROOZEY RAKHNA YA 60 MISKEENO KO KHANA KHILAANA HAI 


"Turn mein se jo loog apni beewiyo se zahaar karte hai unki beewiya inki maayen 
nahi hai unki maayen to wahi hai jinhone unko jana hai ye loog sakht 

napasandeedah jhooti baat kehte hai haqeeqat ye hai k Allah bada maaf karne 
wala aur darguzar farmane wala hai, jo loog apni beewiyo se zahaar karey phir 
apni us baat se ruju karey jo unhone kahi thi to qabl iske k ek doosre ko haath 
lagaye ek gulaam azaad karna hoga uski tumko naseehat ki jaati hai aur jo kuch 
turn karte ho Allah us'se ba-khabar hai jo shaks gulaam na paaye wo do maheeney 
k pe dar pe (lagataar) roozey rakkhey qabl iske k dono ek doosre ko haath lagaye 
aur jo us par bhi qadir na ho wo 60 miskeeno ko khana khilaaye ye hukm is liye 
diya jaa raha hai k turn Allah aur uske Rasool par emaan laao ye Allah ki muqarrar 
kardah hadey hai aur kafiro k liye dardnaak saza hai". (Surah Mujadilah Surah no. 
58 Ayat no. 2-4) 


ZAHAAR KARNE K BAAD KAFFARAH ADA KARNE SE PEHLE AGAR KOI SHAKS 
BEEWI SE SOHBAT KAR LEY TO USEY TAUBA E ISTAGFAAR KARNA CHAHIYE 
DOHRA KAFFARAH NAHI HOGA 

Hazrat Abdullah bin Abbas Razi Allahu Anhu se riwayat hai k ek aadmi Nabi e 
Akram Sallallahu Alaihi Wa Sallam ki khidmat mein hazir hua jisne apni beewi se 
zahaar kiya tha lekin kaffarah ada karne se pehle sohbat kar baitha, usne arz kiya 
"Ya Rasool Allah Sallallahu Alaihi Wa Sallam! mene apni beewi se zahaar kiya tha 
lekin kaffarah ada karne se pehle sohbat karli hai" Aap Sallallahu Alaihi Wa Sallam 
ne daryaft farmaya "Allah tujh par raham farmaye kis cheez ne tumhey aesa karne 
par aamadah kiya"? usne arz kiya "mene chaandni mein uski paazaib dekhi (aur 
apne aap par qaabu na rakh saka)" Aap Sallallahu Alaihi Wa Sallam ne irshad 
farmaya "Dobarah uske qareeb na jana jab tak kaffarah ada na karlo". (Sahih 
Sunan Tirmizi Hadees no. 958) 

EILA K MASA’IL 

CHAAR MAAH SE KAM MUDDAT K UYE BATAUR TAMBIYAH (SAZA) BEEWI K 
JINSI TAQAAZO KO POORA NA KARNE Kl IJAZAT HAI SHARA (SHARIYAT) MEIN 
ISE "EILA" KEHTE HAI 

EILA Kl ZAYADA SE ZAYADA MUDDAT (YAANI CHAAR MAAH) GUZARNE K BAAD 
SHOHAR KO YA TO EILA SE RUJU KARNA CHAHIYE YA TALAAQ DE DENI CHAHIYE 

"Jo loog apni aurato se talluq na rakhne ki qasam kha baithey hai unke liye chaar 
maheeney ki mohlat hai agar unhone ruju kar liya to Allah maaf karne wala aur 
raham karne wala hai aur agar unhone talaaq ka faisla kar hi liya ho to jaan rakkho 
k Allah sab kuch sunta aur jaanta hai". (Surah Baqarah Surah no. 2 Ayat no. 226- 
227) 

AZEEYAT (TAKLEEF) PAHUCHAANEY K LIYE EILA KARNA MANA HAI 

Hazrat Abu Sarmah Razi Allahu Anhu se riwayat hai k Rasool Allah Sallallahu Alaihi 
Wa Sallam ne farmaya "Jo kisi ko nuksaan pahuchaayega Allah use nuksaan 
pahuchaayega aur jisne kisi par sakhti ki Allah us par sakhti karega". (Sahih Sunan 
Ibne Maja Hadees no. 1897) 

El LA Kl ZAYADA SE ZAYADA MUDDAT (YAANI CHAAR MAAH) GUZARNE K 
BAWAJOOD SHOHAR BEEWI SE JINSI TAALLUQAAT QAYAM NA KARE AUR 
TALAAQ BHI NA DE TO AURAT SHARI ADALAT Kl TARAF RUJU KAR SAKTI HAI 
ADALAT El LA SE RUJU YA TALAAQ DONO MEIN SE KISI EK K LIYE MARD KO 
PABAND KARNE KA IKHTIYAAR RAKHTI HAI 


Hazrat Abdullah bin Umar Razi Allahu Anhu farmate hai jab eila k chaar maah 
guzar jaye to mard ko talaaq dene par majboor kiya jayega. (Sahih Bukhari Kitabut 
Talaaq) 

Wazahat: Eila k nateejey mein agar mard apni beewi ko talaaq de de to iddat k 
liye aam talaaq ki iddat hogi. 


AGAR SHOHAR HALF Kl MUDDAT KHATAM HONE SE PEHLE EILA SE RUJU KARLEY 
TO USE APNI QASAM KA KAFFARAH ADA KARNA CHAHIYE 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "jo shaks kisi baat ki qasam khaye aur phir kisi doosri 
baat ko us se behtar paaye to apni qasam ka kaffarah ada kare aur behtar baat 
paramal kare". (Sahih Muslim Kitabul Emaan) 

Wazahat: Qasam ka kaffarah 10 miskeeno ko khana ya kapdey pehnana ya ek 
gulaam azaad karna hai agar unme se kisi kaam ki istata’at na ho to phir teen din k 
roozey rakhna hai. (Surah Maida Surah no. 5 Ayat no. 89) 


RASOOL E AKRAM SALLALLAHU ALAIHI WA SALLAM NE EK MAHEENA K LIYE EILA 
KIYA THA 


Hazrat Anas bin Maalik Razi Allahu Anhu se riwayat hai k Rasool Allah Sallallahu 
Alaihi Wa Sallam ne apni aurato se eila kiya us waqt Aap Sallallahu Alaihi Wa 

Sallam k paao mein mooch aayi hui thi aur Nabi E Akram Sallallahu Alaihi Wa 
Sallam untees (29) dino tak alag bala-khaaney mein qayaam pazeed rahey untees 
(29) dino k baad tashreef laye to loogo ne kaha Aap Sallallahu Alaihi Wa Sallam ne 
to ek maheena ki qasam khayi thi Aap Sallallahu Alaihi Wa Sallam ne farmaya 
"Maheena untees (29) din ka bhi hota hai". (Sahih Bukhari Kitabut Talaaq) 


IDDAT K MASA’IL 

BAISH SUNI KI WAJAH SE JIN KHAWATEEN KO HAIZ AANA BAND HO GAYA HO 
UNKI IDDAT TALAAQ TEEN MAAH HAI 

KAM SUNI KI WAJAH SE JIN KHAWATEEN KO HAIZ AANA ABHI SHURU NA HO 
UNKI IDDAT TALAAQ BHI TEEN MAAH HAI 

HAMILA KHAWATEEN KI IDDAT WAZEY HAMAL HAI KHAWAH CHAND YAUM 
(DIN) HO YA CHAND HAFTEY HO YA CHAND MAAH 


"Aur tumhari aurato mein se jo haiz se mayoos ho chuki ho unke muamalaat mein 
agar tumhey koi shak hai to (maloom hona chahiye k) unki iddat teen maheeney 
hai aur yahi hukm unka hai jinhey abhi haiz na aaya ho aur hamila aurato ki iddat 
ye hai k unka wazey hamal ho jaye jo shaks Allah se darey uske muamaley mein 
wo sahoolat paida kar deta hai". (Surah Talaaq Surah no. 65 Ayat no. 4) 


DORAAN E IDDAT AURAT DOOSRA NIKAH NAHI KAR SAKTI 


"Jab turn apni aurato ko talaaq de chuko aur wo apni iddat poori kar ley to phir 
unhe apne (pichley) khawindo se nikah karne se na rooko jab wo maroof tareeqey 
se ba’hum munakihat par raazi ho tumhey naseehat ki jaati hai k aesi harkat 
hargiz na karna agar turn Allah aur rooz e aakhirat par emaan rakhte ho, tumhare 

liye sha'ista aur pakeezah tareeqa yahi hai k us se baaz raho Allah jaanta hai turn 
nahi jaantey". (Surah Baqarah Surah no. 2 Ayat no. 232) 


ZAMANA E IDDAT MEIN RAJI'E TALAAQ WALI AURAT KO APNE SAATH RAKHNA 
CHAHIYE 

ZAMANA E IDDAT MEIN SHOHAR RAJI'E TALAAQ WALI AURAT K NAAN WA 
NAFQA KA ZIMMEYDAAR HAI 

"Aurato ko (zamana e iddat mein) usi jagah rakkho jaha turn rehte ho jesi kuch bhi 
jagah tumhey mayassar ho, aur tang karne k liye aurato ko matt sataao phir agar 
wo tumhare (bacchey ko) doodh pilaaye to unki ujrat unhey do aur bhaley 
tareeqey se (ujrat ka muamala) bahami gaft wa shaneed se tey karlo lekin agar 
tumne (ujrat tey karne mein) ek doosre ko tang kiya to bacchey ko koi aur aurat 
doodh pila legi". (Surah Talaaq Surah no. 65 Ayat no. 6) 


GAIR HAMILA AUR MADKHOOLA MUTALLAQA Kl IDDAT TEEN TAHAR YA TEEN 
HAIZ HAI 

"Jin aurato ko talaaq di gayi ho wo teen haiz aaney tak apne aapko rookey 
rakkhey aur unke liye ye jayez nahi hai k Allah ta'ala ne unke raham mein jo kuch 
khalk kiya hai use chipaaye unhe hargiz aesa nahi karna chahiye agar wo Allah aur 
yaum e aakhirat par emaan rakhti hai agar unke shohar taalluqaat durust kar lene 
par aamaada ho to wo is iddat k doraan mein unhe phir apni zojiyat mein wapas 
lene k haqqdaar hai, aurato k liye ye bhi maroof tareeqey par wese hi huqooq hai 
jese mardo k un par, albatta mardo ko unpar darja hasil hai aur Allah ta'ala sab 
par gaalib hai aur hikmat wala hai". (Surah Baqarah Surah no. 2 Ayat no. 228) 

GAIR MADKHOOLA MUTALLAQA Kl KOI IDDAT NAHI 

"Ae loogo, jo emaan laye ho! jab turn momin aurato se nikah karo aur phir unhe 
haath lagane se pehle talaaq de do to tumhari taraf se unpar koi iddat nahi jiske 
poora karne ka turn mutaalba kar sako lihaza unhe kuch maal do aur bhaley 
tareeqey se rukhsat karo". (Surah Ahzaab Surah no. 33 Ayat no. 49) 


JIN AURAT KA SHOHAR FOUT (MAR JAYE) HO JAYE USKI IDDAT E SOOG CHAAR 
MAAH DAS DIN HAI 

Hazrat Ummey Ateeyah Razi Allahu Anha se riwayat hai k Rasool Allah Sallallahu 
Alaihi Wa Sallam ne farmaya "Koi aurat mayyat par soog k liye teen din se zayadah 
muqarrar na kare siwaye apne shohar k jiske liye chaar maah das din ki iddat hai is 
doraan aurat ranga hua kapda na pehney ilia ye k rangdaar bana hua ho na surma 
lagaaye na khushbu istemaal kare albatta jab haiz se paak ho to haiz k khoon ki 
badbo door karne k liye (mamooli si) qast ya khushbu istemaal kar sakti hai". 
(Mukhtasar Sahih Muslim Hadees no. 864) 


KHULA HASH KARNE WALI AURAT KI IDDAT EK HAIZ HAI 

Hazrat Rabee binte maooz bin Afra Razi Allahu Anha se riwayat hai k unhone Nabi 
E Akram Sallallahu Alaihi Wa Sallam k zamaney mein apne shohar se khula liya to 
Nabi E Akram Sallallahu Alaihi Wa Sallam ne use hukm diya "k wo ek haiz iddat 
guzaarey". (Sahih Sunan Tirmizi Hadees no. 945) 


JIS AURAT KA SHOHAR FOUT HO GAYA HO USE IDDAT KA ZAMANA HAR 
SOORAT MEIN APNE SHOHAR K GHAR MEIN HI GUZAARNA CHAHIYE 

KISI ZAROORAT K TAHAT GHAR SE NIKALNE Kl RUKHSAT HAI LEKIN RAAT GHAR 
AA KAR BASAR KARNA ZAROORI HAI 

Hazrat Zainab bintey kaab bintey Ujrah Razi Allahu Anha se riwayat hai k Hazrat 
Abu Saeed Khudri Razi Allahu Anhu ki behan fareeya bintey Maalik bin Sanaan 
Razi Allahu Anha ne unhey bataya k wo Rasool Allah Sallallhu Alaihi Wa Sallam k 
paas aayi aur pucha "Kya wo bani khudra mein apne ghar jaa sakti hai? kyunki 
mere khawind k gulaam bhaag gaye hai wo unhey dhoondne nikley jab Tarf e 
Qadoom (ek muqaam hai madeena se saat meel par) pahuchey to waha gulaamo 
ko paya aur gulaamo ne mere khawind ko maar dala" chunanchey mene Rasool 
Allah Sallallhu Alaihi Wa Sallam se daryaft kiya "Kya mein apne ghar wapas chali 
jau kyunki mera khawind mere liye koi makaan ya kharch wagairah chood kar nahi 
mara" Hazrat Fareeya Razi Allahu Anha kehti hai Rasool Allah Sallallhu Alaihi Wa 
Sallam ne farmaya "han chali jao" Hazrat Fareeya Razi Allahu Anha kehti hai k 
mein waha se nikli abhi masjid ya hujrah mein hi thi to Nabi E Akram Sallallhu 
Alaihi Wa Sallam ne mujhe bulaya ya kisi ko bulaaney ka hukm diya aur mujhey 
bulaya gaya Aapne irshad farmaya "Tumne kya kaha tha?" mene saari baat 
dobaarah bayan ki jo mene apne shohar k mutalliq kahi thi, Hazrat Fareeya Razi 
Allahu Anha kehti hai tab Rasool Allah Sallallhu Alaihi Wa Sallam ne farmaya 
"Apne ghar mein thehri raho hatta k iddat poori ho jaye" chunanchey mene us 
ghar mein chaar maah das din poorey kiye, Hazrat Fareeya Razi Allahu Anha kehti 
hai k jab Hazrat Usman bin Affan Razi Allahu Anhu khaleefa baney to unhone 
mere paas paighaam bheja aur masla daryaft kiya to mene unhey yahi bataya aur 
unhone uske mutabiq faisla kiya. (Sahih Sunan Abu Dawood Hadees no. 2099) 


MAFQOODUL KHABR SHOHAR KI BEEWI CHAAR SAAL INTAZAAR KARNE K BAAD 
IDDAT (CHAAR MAAH DAS DIN) GUZAAR KAR DOOSRA NIKAH KAR SAKTI HAI 

Hazrat Saeed bin Musayyab Razi Allahu Anhu se riwayat hai k Hazrat Umar bin 
Khattab Razi Allahu Anhu ne mafqoodul khabr shohar wali aurat k baare mein 

farmaya k wo chaar saal intazaar kare uske baad chaar maah das din iddat guzaar 
kar (chahey to) nikah karley. (Muatta Imam Malik Kitabut Talaaq) 

Wazahat: Mafqoodul khabr - agar kisi ka shohar gum (laapata ho) jaye aur uski koi 
khabar na miley to aesi soorat mein chaar saal intazaar kiya jayega agar wo wapas 
na aaya aur uski koi khabar na miley to usey tout shuda samjha jayega phir chaar 
maah das din ki iddat guzaari jayegi. 


AURAT K NAAN NAFQA K MASA IL 

BEEWI KA NAAN NAFQA MARD K ZIMMEY HAI 

BEEWI KA NAAN NAFQA SHOHAR KI HAISIYAT K MUTABIQ HAI 

Hazrat Hakeem bin Muawiyah Razi Allahu Anhu apne baap se riwayat karte hai k 
ek aadmi ne Nabi E Akram Sallallahu Alaihi Wa Sallam se sawaal kiya "Beewi ka 
khawind par kya haqq hai" Aap Sallallahu Alaihi Wa Sallam ne irshad farmaya "Jab 
tu khud khaye to use bhi khilaye, jab khud pehne to use bhi pehnaye, chehrey par 
na maarey, gaali na de, (kabhi alag karne ki zaroorat padey to) apne ghar k alawa 
kisi doosri jagah alag na karey". (Sahih Sunan Ibne Maja Hadees no. 1500) 


BEEWI KA NAAN WA NAFQA DOOSRE RISHTEDAARO K NAAN NAFQA PAR 
MUQADDAM HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya "Emaan k lihaaz se kaamil momin wo hai jo akhlaaq mein sabse 
accha hai aur turn mein se behtar shaks wo hai jo apni beewiyo k liye behtar ho". 
(Sahih Sunan Tirmizi Hadees no. 928) 

Hazrat Umar bin Umayya Zamari Razi Allahu Anhu ne farmaya "Shohar beewi par 
jo kharch karta hai wo bhi sadqa hai". (Musnad Ahmad Kitabun Nikah) 


DORAAN E IDDAT MUTALLAQA BEEWI KA NAAN WA NAFQA MARD K ZIMMEY 
WAJIB HAI 

"Aurato ko (zamana e iddat mein) usi jagah rakkho jaha turn rehte ho jesi kuch bhi 
jagah tumhey mayassar ho, aur tang karne k liye aurato ko matt sataao phir agar 
wo tumhare (bacchey ko) doodh pilaaye to unki ujrat unhey do aur bhaley 
tareeqey se (ujrat ka muamala) bahami gaft wa shaneed se tey karlo lekin agar 
tumne (ujrat tey karne mein) ek doosre ko tang kiya to bacchey ko koi aur aurat 
doodh pila legi". (Surah Talaaq Surah no. 65 Ayat no. 6) 


TEESRI TALAAQ K BAAD MARD AURAT K NAAN WA NAFQA KA ZIMMEYDAAR 
NAHI 


Hazrat Fatima bintey Qais Razi Allahu Anha se riwayat hai k unke shohar ne unhey 
teen talaaqey de di, Rasool Allah Sallallahu Alaihi Wa Sallam ne Fatima k liye na 
kharch ka hukm diya na riha’ish ka. (Sahih Sunan Ibne Maja Hadees no. 1655) 


JO SHAKS BEEWI KO NAAN WA NAFQA NA DEY, US SE AURAT TALAAQ LENA 
CHAHEY TO LE SAKTI HAI 


Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne apni beewi ko kharch na dene wale aadmi k baare mein 
farmaya "un dono ko alag kara diya jaye". (Daare Qutni, Nailul Autaar Kitabus 
Sifaat) 

AGAR SHOHAR JAYEZ ZAROORIYAAT KA KHARCH BHI ADA NA KARE TO BEEWI 
SHOHAR Kl IJAZAT K BAGAIR ITNA MAAL KHARCH KAR SAKTI HAI JO SHOHAR KO 
NAGAWAAR NA HO 


Hazrat Ayesha Razi Allahu Anha se riwayat hai k Hazrat Ameer Muawiyah Razi 
Allahu Anhu ki walidah hind ne Rasool Allah Sallallahu Alaihi Wa Sallam ki khidmat 
mein arz kiya "Abu Sufyaan nakheel aadmi hai (yaani hash zaroorat kharch nahi 
deta) agar mein uske maal se bila ijazat le lu to mujh par koi gunah hai?" Aap 
Sallallahu Alaihi Wa Sallam ne irshad farmaya "Dastoor k mutabiq apna aur aulaad 
ka kharch (bila ijazat) le lo". (Mukhtasar Sahih Bukhari Hadees no. 1041) 

